text: Superligaen er lige om hjørnet
  01 maj 2016 kl. 07.01
  En sejr i lokalopgøret mod FC Fredericia kan give AC Horsens et afgørende forspring i kampen om oprykningspladserne.
  Med en sejr i søndagens udekamp i Fredericia  bringer AC Horsens sig otte point foran Vejle Boldklub og med blot fem kampe tilbage i sæsonen, kan det sende klubben meget tæt på den længe ønskede plads i den bedste række.
  -Det er de næste runder tingene de kan blive afgjort, og vi er selvfølgelig beviste omkring vores nuværende placering i tabellen. Vi har en dejlig ro i truppen og folk er trygge og bevidste om deres opgaver, fortæller cheftræner Bo Henriksen til AC Horsens hjemmeside forud for dagens kamp.
  Men Bo Henriksen forudser en svær kamp mod FC Fredericia, der fortsat ikke helt kan afskrives i oprykningskampen.
  Holdet er placeret på femtepladsen i rækken, og er med en sejr i dag blot fire point fra Silkeborg, der er placeret på den tredje og sidste oprykningsplads.
  -Det bliver en kamp hvor vi skal vise, hvor gode vi er til at kreere vores eget spil i en retning som kan udfordre Horsens. Samtidig skal vi forsøge ikke at lave for mange fejl, siger cheftræner Jesper Sørensen til Fc Fredericias hjemmeside.
  Senest de to hold mødtes, blev det til en 3-0 sejr til AC Horsens.
  Der fløjtes op til kampen klokken 13.45 i på Monjasa Park i Fredericia.
  